Stella-koshuismoorde: Ekskêrel weer in hofXander Bylsma. Foto: Facebook Xander Bylsma (19), die man wat aangekla word van die moord op die vriendinne Sharnelle Hough (17) en Marna Engelbrecht (16) in hul koshuis op Stella, Noordwes, moet Maandag weer in die Vryburg-landdroshof verskyn. Bylsma het op 28 Mei vlugtig in die hof verskyn. Hy het nie om borgtog aansoek gedoen nie en die saak is tot 6 Augustus uitgestel vir verdere ondersoek. Sharnelle en Marna se liggame is op 26 Mei in hul koshuis by die Hoërskool Stella gevind. Die meisies, albei in gr. 11, was veronderstel om die Saterdagoggend die skoolbus te haal om ŉ sportbyeenkoms op Koster te gaan bywoon. Hulle het die aand alleen in die koshuis oorgeslaap en hul moordenaar het oënskynlik maklik toegang tot die meisiesafdeling van die koshuis gekry. Toe hulle nie die oggend die bus haal nie, het die koshuismoeder na hulle gaan soek en op Sharnelle se liggaam afgekom waar sy aan ŉ nylontou aan die trapreling hang. Die polisie is ontbied en Marna se liggaam is in die badkamer aangetref. Sy is vermoedelik verwurg en daar was ŉ handsakband om haar nek. Die polisie het aanvanklik ŉ geregtelike doodsondersoek van stapel gestuur om vas te stel of vuilspel betrokke was, maar het dit is spoedig na moord verander. Bylsma is dieselfde dag by sy huis in Stella in hegtenis geneem. Bylsma en Sharnelle was voorheen in ŉ verhouding, maar het die verhouding beëindig. Marna was Bylsma se kleinniggie. Sharnelle Hough (17), links, en Marna Engelbrecht (16). Foto: Via Facebook